Witeiland: Vulkaan se dodetal al 16 | Netwerk24
15 Desember 2019 20:42
Terwyl reddingswerkers Sondag probeer het om die lyke van twee slagoffers van die vulkaniese uitbarsting op Witeiland in Nieu-Seeland te herwin, is 'n ongeïdentifiseerde man in Australië dood nadat hy verlede Maandag in die uitbarsting beseer is.
Die dodetal ná die vulkaniese uitbarsting kom nou op 16 te staan, met twee slagoffers se lyke wat nog gevind moet word. Nóg 20 mense word in intensiewe sorgeenhede in Nieu-Seeland en Australië behandel, het die BBC Sondag berig.
Daar word gevrees dat die lyke van die laaste twee slagoffers nooit gevind kan word nie, het news.com.au Sondagaand berig.
Lede van 'n duikeenheid het die naweek onverpoosd probeer om lyke aan Nieu-Seeland se ooskus te herwin. Foto: Reuters
Soek-en-reddingspanne moes Sondag onverrigtersake na die Whakatane-lughawe in Nieu-Seeland terugkeer nadat hulle nie die lyke van twee slagoffers van die vulkaniese uitbarsting op Witeiland kon herwin nie. Foto: Reuters
Van diegene wat in die Royal North Shore-hospitaal in Auckland in die intensiewe sorgeenheid behandel is, is drie se toestand kritiek, berig die New Zealand Herald.
Onder die oorledenes is twee tienerjarige broers wat in Amerika gebore is, maar Australiese verblyfreg gehad het.
Soek-en-reddingspanne het die afgelope Saterdag 75 minute lank na 'n lyk in die besoedelde water om Witeiland, of soos dit in Maori bekend staan, Whakaari-eiland, gesoek. Sondag is die soekspanne terug na die eiland om nog twee lyke te herwin, maar kon nie die lyke opspoor nie.
Die eiland, wat in private besit is, is aan die ooskus van Nieu-Seeland geleë en is 'n groot toeriste-attraksie, berig CNN.
Daar was geen waarskuwing dat die vulkaan verlede Maandag sou uitbars nie. Uit die 47 mense wat op die eiland was ten tyde van die uitbarsting was 24 van Australië, nege van Amerika, vyf van Nieu-Seeland, vier van Duitsland, twee van China en een van Maleisië.
'n Minuut van stilte sal Maandag om 14:11 (plaaslike tyd), die presiese tyd wat die vulkaan groot pluime grys rook en as by die vulkaan uitgestoot het, in Nieu-Seeland gehou word ter ere van die slagoffers. – Bronne: BBC, New Zealand Herald, CNN en news.com.au; verwerk.